Document ID: 32010R0025

REGULAMENTUL (UE) NR. 25/2010 AL COMISIEI
din 13 ianuarie 2010
de derogare de la Regulamentul (CE) nr. 796/2004 în ceea ce privește reducerea cuantumului ajutoarelor pentru agricultori în Grecia pentru 2009
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 142 litera (c),
întrucât:
(1)
Regulamentul (CE) nr. 796/2004 al Comisiei din 21 aprilie 2004 de stabilire a normelor de aplicare a ecocondiționalității, a modulării și a sistemului integrat de gestionare și control, prevăzute de Regulamentele (CE) nr. 1782/2003 și (CE) nr. 73/2009 ale Consiliului și de aplicare a ecocondiționalității în conformitate cu Regulamentul (CE) nr. 479/2008 al Consiliului (2) stabilește, la articolul 21, reducerile care urmează a fi aplicate în cazul depunerii cu întârziere a cererii de ajutor, precum și a documentelor, contractelor sau declarațiilor de care depinde eligibilitatea pentru ajutor.
(2)
În conformitate cu articolul 6 din Regulamentul (CE) nr. 796/2004, pentru a permite implementarea sistemului de control, statele membre trebuie să asigure fiabilitatea identificării parcelelor agricole și să solicite ca cererea unică să fie însoțită de documentele de identificare a parcelelor. În plus, în conformitate cu articolul 12 alineatul (1) din regulamentul menționat, cererea unică trebuie să conțină toate informațiile necesare pentru stabilirea eligibilității pentru ajutor. Acestea includ detalii care permit identificarea tuturor parcelelor agricole ale exploatației și localizarea acestora.
(3)
În vederea eliminării deficiențelor legate de identificarea parcelelor agricole constatate în mod regulat în trecut și ca o condiție pentru eligibilitatea cererilor, în 2009 agricultorilor din Grecia li s-a cerut, pentru prima oară, să-și identifice și în format digital parcelele agricole cuprinse în cererile de ajutor, nu doar în formatul alfanumeric solicitat în anii precedenți.
(4)
Grecia s-a confruntat însă cu circumstanțe excepționale în ceea ce privește gestionarea cererilor unice pentru anul 2009. Implementarea practică a acestei identificări digitale a fost mult întârziată din cauza unor probleme neprevăzute, legate de dificultățile tehnice grave apărute.
(5)
Procesul de digitalizare a fost afectat nu doar de complexitatea tehnică inerentă, ci și de situația generală a parcelelor agricole din Grecia, foarte împrăștiate și deosebit de încâlcite. Prin urmare, pentru a se asigura implementarea cu precizie și fără probleme a procesului de digitalizare, agricultorii trebuiau să dispună de abilități specifice și de cunoștințe aprofundate.
(6)
Așadar, s-au dovedit necesare informarea cuprinzătoare și consilierea agricultorilor de către organismele competente publice și private implicate în acest proces. Formarea adecvată a agricultorilor greci a impus luarea unor măsuri specifice ample și de durată.
(7)
În plus, s-au înregistrat mai multe defecțiuni grave și persistente ale rețelelor și întreruperi ale conexiunilor, mai ales în zonele îndepărtate.
(8)
Această situație a avut un impact semnificativ asupra posibilității agricultorilor greci de a depune, până la termenul prevăzut la articolul 11 alineatul (2) din Regulamentul (CE) nr. 796/2004, cererea unică ce cuprinde, începând cu anul 2009, și identificarea digitalizată a parcelelor agricole. De fapt, foarte puțini agricultori au reușit să îndeplinească la termen cerința privind identificarea digitalizată. Mulți alți agricultori și-au completat ulterior cererile prin adăugarea acestei identificări.
(9)
Având în vedere această situație, pentru anul de depunere a cererilor 2009 nu este oportună aplicarea reducerilor sau excluderilor prevăzute de articolul 21 alineatul (1) din Regulamentul (CE) nr. 796/2004 pentru cazurile de întârziere a identificării digitale a parcelelor agricole, cu condiția ca identificarea digitală să fie inclusă în cererea unică a agricultorilor până la o dată care ține cont atât de faptul că numeroși agricultori greci au reușit, între timp, să transmită informațiile care lipseau, cât și de necesitatea de a se asigura prelucrarea în cel mai scurt timp a cererilor primite pentru anul 2009, evitându-se întârzierile inutile în ciclul cheltuielilor. Pare oportună stabilirea datei de 31 ianuarie 2010 ca termen până la care să se permită completarea de către agricultori a dosarului prin trimiterea identificării digitalizate. Totuși, pentru a ține cont de problemele deosebite legate de conexiuni și de transport ale agricultorilor din insulele mici din Marea Egee - în sensul articolului 1 alineatul (2) din Regulamentul (CE) nr. 1405/2006 al Consiliului din 18 septembrie 2006 de stabilire a măsurilor specifice în domeniul agriculturii în favoarea insulelor mici din Marea Egee (3) -, acestora trebuie să li se permită să transmită identificările în cauză până cel târziu la 15 februarie 2010.
(10)
Deoarece derogarea propusă se referă la cererile depuse pentru anul de ajutoare 2009, este oportună aplicarea retroactivă a prezentului regulament.
(11)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Prin derogare de la dispozițiile articolului 21 alineatul (1) din Regulamentul (CE) nr. 796/2004, cu referire la anul de depunere a cererilor 2009 în Grecia, nu se aplică reduceri sau excluderi în cazul transmiterii cu întârziere a identificării digitale a parcelelor agricole, cu condiția ca identificarea digitală să fie inclusă în cererea unică a agricultorilor până cel târziu la 31 ianuarie 2010. Totuși, în cazul agricultorilor din insulele mici din Marea Egee, în sensul articolului 1 alineatul (2) din Regulamentul (CE) nr. 1405/2006, identificarea digitală în cauză se include în cererea unică până cel târziu la 15 februarie 2010.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2009.
Regulamentul expiră la 16 februarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 ianuarie 2010.

Labels: 18
15
5
6